Video en foto’s: Kameelperd sê totsiens aan sterwende dieretuinwerkerŉ Dieretuinwerker, wat aan terminale kanker ly, het in sy hospitaalbed finaal totsiens gaan sê aan die diere wat hy versorg het. Die 54-jarige man, slegs bekend as Mario, het glo net weke oor om te leef. Mario het by die Diergaarde Blijdorp-dieretuin in Rotterdam, Nederland gewerk waar hy onder meer daarvoor verantwoordelik was om die kameelperde se kamp skoon te maak. Mario se laaste wens was om totsiens te sê aan die diere wat hy versorg het. In ŉ hartroerende oomblik het een van die kameelperde na Mario se bed gestap en totsiens gesê met ŉ soen. Die Stichting Ambulance Wens Nederland het Mario se laaste wens vervul. Die organisasie bestaan uit ŉ groep van sowat 200 vrywilligers en het ten doel om terminale siek pasiënte, wat nie meer kan loop nie, se sterftewense te vervul. Die foto’s en video in die berig is deur die Stichting Ambulance Wens op sosiale media beskikbaar gestel. http://youtu.be/FW5SRBfBjYQ